El títol 1 de la Llei orgànica 6/2006, de 19 de juliol, de reforma de l'Estatut d'Autonomia de Catalunya (EAC), recull expressament a l'article 16 el dret de totes les persones a rebre ajuts públics per atendre les càrregues familiars, d'acord amb els requisits que estableix la Llei, alhora que preveu, com a principi rector a l'article 40, el mandat als poders públics de promoure les mesures econòmiques i normatives de suport a les famílies.
El Departament de Benestar Social i Família, mitjançant el Decret 200/2010, de 27 de desembre, de creació, denominació i determinació de l'àmbit de competència dels departaments de l'Administració de la Generalitat de Catalunya, té atribuït l'exercici de les atribucions sobre les famílies, tasca que duu a terme a través de la Secretaria de Família, d'acord amb el Decret 332/2011, de 3 de maig, de reestructuració del Departament de Benestar Social i Família.
La Llei 18/2003, de 4 de juliol, de suport a les famílies, regula ajuts econòmics destinats a donar suport a les famílies, per tal de millorar el benestar, la qualitat de vida i la protecció dels seus membres.
Igualment, la Llei recull diverses disposicions entre les quals es troben: l'article 3, que considera que les disposicions d'aquesta també són aplicables a l'acolliment i a les altres situacions jurídiques a les quals les lleis atribueixen o reconeixen els mateixos efectes jurídics que a la família; la disposició addicional 3, que preveu que, en el desenvolupament reglamentari, es tingui en compte la problemàtica específica de les famílies monoparentals i la de les famílies nombroses, i finalment, la disposició addicional 4, relativa a la perspectiva de gènere, perspectiva que s'ha d'introduir en el desenvolupament reglamentari de la Llei.
La protecció econòmica familiar es configura sempre com un element per fer front a les noves necessitats que l'arribada d'un fill o filla implica per a la família, com també per ajudar a conciliar la vida familiar i laboral.
Ara bé, tenint en compte la situació socioeconòmica existent actualment a Catalunya, l'ajut regulat en la present Ordre té l'objectiu d'afavorir les famílies amb més dificultats econòmiques per tal de prevenir possibles situacions de vulnerabilitat.
Atesa la Llei 38/2003, de 17 de novembre, general de subvencions, i el seu reglament de desenvolupament, aprovat mitjançant el Reial decret 887/2006, de 21 de juliol, ambdós de caràcter parcialment bàsic;
Atesa la Llei 6/2011, de 26 de juliol, de pressupostos de la Generalitat de Catalunya per al 2011;
Atès el Decret 56/2009, de 7 d'abril, per a l'impuls i el desenvolupament dels mitjans electrònics a l'Administració de la Generalitat;
L'objecte de la present Ordre és aprovar les bases per a la concessió de l'ajut econòmic per a famílies en què s'hagi produït un naixement, adopció, tutela o acolliment a partir del dia 30 de juliol i fins al 31 de desembre de 2011 (ambdues dates incloses) i que no superin un determinat nivell d'ingressos de la unitat familiar, d'acord amb el que s'estableix a l'annex, i obrir la convocatòria per a l'any 2011.
La partida del pressupost de la Generalitat per a 2011 amb càrrec a la qual s'imputen els ajuts per a les famílies és la B05 D/480000100/313A/0000.
La quantia inicial disponible és de 3.800.000 euros.
El termini de presentació de les sol·licituds s'inicia el 12 de setembre de 2011 i finalitza el 31 de desembre de 2011.
Excepcionalment, per a les famílies amb infants nascuts, adoptats, tutelats o acollits durant el mes de desembre de 2011, el termini de presentació de sol·licituds finalitza el 31 de gener de 2012.
Competència i termini màxim per resoldre
4.1 La tramitació de les sol·licituds correspon a la Secretaria de Família del Departament de Benestar Social i Família i la resolució, a la persona titular de la Secretaria de Família.
4.2 El termini màxim per emetre i notificar la resolució és de quatre mesos a comptar de l'endemà de la data de presentació de les sol·licituds.
Transcorregut el termini fixat sense que s'hagi notificat resolució expressa, s'entén desestimada la sol·licitud d'atorgament de l'ajut.
4.3 L'atorgament de l'ajut queda subjecte a les disponibilitats pressupostàries.
El crèdit inicialment disponible es podrà modificar d'acord amb la normativa pressupostària vigent.
Contra la resolució de concessió o denegació de l'ajut, que no exhaureix la via administrativa, es pot interposar un recurs d'alçada en el termini d'un mes davant la persona titular de la Secretaria de Família o la persona titular del Departament de Benestar Social i Família, en els termes que estableixen els articles 114 i següents de la Llei 30/1992, de règim jurídic de les administracions públiques i del procediment administratiu comú.
—1 Es faculta la persona titular de la Secretaria de Família a adoptar les mesures necessàries per a l'aplicació d'aquesta disposició.
—2 Aquesta Ordre entra en vigor l'endemà de la publicació al DOGC.
Bases per a la concessió de l'ajut econòmic per a les famílies en què s'hagi produït un naixement, adopció, tutela o acolliment, sotmès al nivell d'ingressos de la unitat familiar
L'objecte d'aquestes bases és atorgar l'ajut econòmic al naixement, adopció, tutela o acolliment produïts a partir del dia 30 de juliol i fins al 31 de desembre de 2011 (ambdues dates incloses) a famílies que no superin un determinat nivell d'ingressos, per tal de donar suport econòmic a les famílies amb infants nouvinguts per raó de l'atenció que aquestes hi dediquen i per tal de prevenir situacions de vulnerabilitat.
Les famílies que no superin uns ingressos límit de la unitat familiar, que es determinaran multiplicant 12.000,00 € pel coeficient que pertoqui en funció del nombre de persones que la integren, d'acord amb el que estableix la base 6 de l'annex d'aquesta Ordre, i tinguin infants nascuts, adoptats, tutelats o acollits a partir del dia 30 de juliol i fins el 31 de desembre de 2011.
En els supòsits d'adopció o de tutela o d'acolliment es té en compte la data de l'acta notarial, la sentència o la resolució administrativa de l'adopció o de la tutela o de l'acolliment.
En tot cas, les famílies que sol·licitin l'ajut econòmic hauran de complir els requisits següents:
a) Que la persona sol·licitant progenitora o assimilada resideixi legalment a Catalunya i ho hagi fet durant cinc anys, dos dels quals han de ser immediatament anteriors a la data de presentació de la sol·licitud, llevat de les persones retornades que compleixin els requisits que estableix l'article 6 de la Llei 25/2002, de 25 de novembre, de mesures de suport al retorn dels catalans emigrats, a les quals no s'exigeix el període mínim de residència.
La persona sol·licitant ha de viure de manera efectiva i ininterrompuda a Catalunya.
Aquesta situació no es considera interrompuda per absències inferiors a 90 dies durant l'any natural de gaudiment de l'ajut, comptats des de la data dels efectes econòmics d'aquesta.
b) Que la persona sol·licitant de l'ajut exerceixi la guarda i custòdia.
c) Que el pare i/o la mare de l'infant nascut o adoptat que sol·liciti/n l'ajut exerceixi/n la guarda i custòdia.
d) No superar els 12 anys d'edat per als supòsits d'adopció, tutela o acolliment.
e) En cas de tuteles i acolliments, el/la sol·licitant ha de ser persona física.
4.1 S'entén per família nombrosa la que té aquesta condició d'acord amb lalegislació específica d'aplicació.
Per ser valorats com a família nombrosa hauran de disposar del títol vigent corresponent en el moment de presentar la sol·licitud.
4.2 S'entén per família monoparental la que té aquesta condició d'acord amb la legislació específica d'aplicació.
Per ser valorats com a família monoparental hauran de disposar del títol vigent en el moment de presentar la sol·licitud.
En el cas d'adopció precedida d'un acolliment, únicament es tindrà en compte la data de l'acolliment.
4.4 En els casos d'infants acollits fora del territori de Catalunya, s'equipara la figura de l'acolliment permanent amb la de l'acolliment preadoptiu.
La sol·licitud per concórrer a l'ajut econòmic s'ha de formalitzar en impresos normalitzats que es facilitaran a les dependències del Departament de Benestar Social i Família, a les oficines de Benestar Social i Família, als centres que consten al lloc web del Departament de Benestar Social i Família [URL] i al lloc web de la Generalitat de Catalunya [URL].
5.2 La sol·licitud degudament emplenada ha d'anar acompanyada dels documents següents:
a) Original i fotocòpia o fotocòpia compulsada del certificat de residència de la persona sol·licitant, si es tracta d'una persona estrangera no comunitària.
Aquest certificat cal que acrediti la residència legal durant 5 anys.
La sol·licitud del certificat de residència s'efectua a la Direcció General de Policia i de la Guàrdia Civil, a l'oficina d'estrangeria o a les comissaries de policia.
b) Original i fotocòpia o fotocòpia compulsada del llibre de família complert.
c) Cal aportar original i fotocòpia o fotocòpia compulsada del certificat històric de convivència que acrediti 5 anys de residència a Catalunya, dos dels quals han de ser immediatament anteriors a la presentació de la sol·licitud, només en el supòsit de no signar la declaració responsable inclosa a la sol·licitud.
d) Original i fotocòpia o fotocòpia compulsada del títol de família nombrosa en cas d'haver-se expedit fora de Catalunya, només en el supòsit de no signar la declaració responsable inclosa a la sol·licitud.
e) Original i fotocòpia o fotocòpia compulsada de la resolució per la qual es reconegui un grau de discapacitat superior al 33%, en cas d'haver-se reconegut fora de Catalunya, només en el supòsit de no signar la declaració responsable inclosa a la sol·licitud.
f) Original i fotocòpia o fotocòpia compulsada de la sentència o acta notarial de l'adopció o tutela, únicament en el cas que aquest document no s'hagi lliurat prèviament a l'Institut Català de l'Adopció (ICA), o resolució administrativa d'acolliment constituït fora de Catalunya, només en el supòsit de no signar la declaració responsable inclosa a la sol·licitud.
g) Original i fotocòpia o fotocòpia compulsada de la resolució judicial que estableixi a qui correspon la guarda i custòdia dels infants, en cas de separació, divorci o nul·litat matrimonial, només en el supòsit de no signar la declaració responsable inclosa a la sol·licitud.
h) Original i fotocòpia o fotocòpia compulsada dels documents que identifiquin la persona o persones sol·licitant/s (NIF/NIE), només en el supòsit de no signar la declaració responsable inclosa a la sol·licitud.
i) Original i fotocòpia o fotocòpia compulsada del certificat històric de convivència de la persona o persones sol·licitant/s, només en el supòsit de no signar la declaració responsable inclosa a la sol·licitud.
j) S'haurà d'aportar fotocòpia compulsada de la declaració certificada de l'impost sobre la renda de la/es persona/es física/ques certificada, corresponent a l'exercici 2010, només en el supòsit que no s'hagi autoritzat el Departament de Benestar Social i Família la consulta a l'Administració tributària.
k) Respecte als membres majors de 18 anys, que constin a la unitat familiar i no siguin sol·licitants, només en el supòsit que no s'hagi autoritzat el Departament de Benestar Social i Família per realitzar la verificació de les dades econòmiques mitjançant la consulta a l'Administració Tributària, s'haurà d'adjuntar fotocòpia compulsada de la declaració certificada de l'impost sobre la renda de la/es persona/es física/ques corresponent a l'exercici 2010.
L'òrgan que ha de resoldre la concessió de l'ajut ha de valorar la idoneïtat d'aquesta documentació aportada als únics efectes de l'ajut que preveu aquesta Ordre.
5.3 La documentació s'haurà de presentar, juntament amb la sol·licitud, a les dependències que esmenta l'apartat 5.1 d'aquestes bases, sens perjudici del que disposa l'article 38 de la Llei 30/1992, de 26 de novembre, de règim jurídic de les administracions públiques i del procediment administratiu comú, en el termini màxim que aquesta Ordre determina.
5.4 La inexactitud o la falsedat en qualsevol dada o document que acompanyi o consti a la sol·licitud, a més de ser causa d'exclusió de les persones que presenten la sol·licitud a la convocatòria, es també causa de revocació, sens perjudici de les responsabilitats de qualsevol tipus en què s'hagi pogut incórrer com a conseqüència de la inexactitud o la falsedat en la declaració.
—6 Determinació del nivell d'ingressos
6.1 Els ingressos límit de la unitat familiar establerts per accedir a l'ajut econòmic que preveu aquesta Ordre es determinaran en relació amb la part general i especial de la base imposable de l'impost de la renda de les persones físiques corresponent a l'exercici 2010.
6.2 A l'efecte de determinar els ingressos de la unitat familiar, es consideren membres de la unitat familiar el pare i la mare, o qualsevol d'ells en cas de família monoparental, la persona acollidora o tutora, i els seus fills i filles, sempre que hi convisquin.
També es consideren membres de la unitat familiar el/la cònjuge o la persona que convisqui amb un vincle afectiu anàleg amb el pare o la mare dels fills o filles, i els fills o filles no comuns, sempre que hi convisquin.
6.3 Els ingressos límit de la unitat familiar establerts per accedir a l'ajut econòmic que preveu aquesta Ordre es determinaran multiplicant 12.000,00 € pel coeficient que pertoqui en funció del nombre de persones que la integren.
Els coeficients són els següents:
Per cada membre de més s'augmentarà el coeficient en 0,30.
En cas que una de les persones membres de la unitat familiar tingui el reconeixement legal de persona amb discapacitat, s'aplicarà el coeficient corresponent a un membre més.
En el supòsit de família monoparental, s'aplicarà el coeficient corresponent a un membre més, considerant-se en qualsevol cas un mínim de 4.
7.1 La quantia de l'ajut és de 650,00 € per naixement, adopció, tutela o acolliment.
Per a les famílies que tinguin reconegut el títol de família nombrosa o monoparental l'import serà de 750,00 €.
7.2 L'abonament es farà en un sol pagament a partir de la resolució d'atorgament de l'ajut.
L'ajut econòmic per naixement, adopció, tutela o acolliment sotmès al nivell d'ingressos de la unitat familiar que preveu aquesta Ordre és compatible amb qualsevol altre ajut familiar atorgat per les administracions públiques.
—9 Obligacions de les persones sol·licitants
Facilitar tota la informació que requereixin l'òrgan gestor, la Intervenció General de la Generalitat, la Sindicatura de Comptes o altres òrgans competents, d'acord amb la normativa vigent.
La modificació de les dades bancàries o el canvi de domicili de la persona sol·licitant haurà comunicar-se al Departament de Benestar Social i Família mitjançant el model de sol·licitud corresponent.
L'ajut econòmic per naixement, adopció, tutela o acolliment sotmès al nivell d'ingressos de la unitat familiar queda subjecte al règim jurídic de les subvencions que preveuen la Llei 38/2003, de 17 de novembre, general de subvencions, el seu Reglament de desenvolupament, aprovat mitjançant el Reial decret 887/2006, de 21 de juliol, en allò considerat bàsic, i al capítol IX del Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya.
L'ajut econòmic per naixement, adopció, tutela o acolliment sotmès al nivell d'ingressos de la unitat familiar resta exempt de l'impost sobre la renda de les persones físiques, d'acord amb el que estableix l'article 7.h) i z) de la Llei 35/2006, de 28 de novembre, de l'impost sobre la renda de les persones físiques.
L'òrgan gestor podrà verificar en qualsevol moment la veracitat de les dades facilitades per obtenir l'ajut econòmic regulat en aquesta Ordre.
En cas d'incompliment de les obligacions de les persones beneficiaries, l'òrgan concedent podrà iniciar un procediment de reintegrament de l'ajut econòmic concedit i abonat indegudament de conformitat amb la legislació vigent i, en concret, en cas d'alteració de les condicions o de falsedat en les dades facilitades, sens perjudici de les responsabilitats de qualsevol tipus en què s'hagi pogut incórrer com a conseqüència de la inexactitud o la falsedat en la declaració.
En cas d'alteració de les condicions que donen lloc a l'obtenció d'aquest ajut, l'òrgan concedent podrà modificar la resolució de concessió.
—14 Tractament de les dades de caràcter personal
D'acord amb la Llei orgànica 15/1999, de 13 de desembre, de protecció de dades de caràcter personal (LOPD), les dades de caràcter personal dels sol·licitants seran tractades amb la finalitat de gestionar i tramitar aquesta convocatòria d'acord amb els principis de seguretat i confidencialitat que la normativa sobre protecció de dades estableix.